ศาลล้มละลายกลางปลดล็อคอายัดเงิน EARTH เหตุเข้าสู่กระบวนการขอฟื้นฟูกิจการ
ศาลล้มละลายกลาง ปลดล็อคอายัดเงิน EARTH เหตุเริ่มเข้าสู่กระบวนการขอฟื้นฟูกิจการ
31 ส.ค. 2560

บริษัท เอ็นเนอร์ยี่ เอิร์ธ จำกัด (มหาชน) หรือ EARTH ระบุว่า ตามที่สถาบันการเงินแห่งหนึ่ง ได้ยื่นฟ้องต่อศาลทรัพย์สินทางปัญญาและการค้าระหว่างประเทศกลาง และขอให้อายัดบัญชีเงินฝากของบริษัท ในคดีหมายเลขดำที่ กค 129/2560 ลงวันที่ 21 กรกฎาคม พ.ศ. 2560 และในคดีหมายเลขดำที่ กค 131/2560 ลงวันที่ 24 กรกฎาคม พ.ศ. 2560 และศาลได้มีคำสั่งอนุญาตตามคำขอแล้วนั้น
ล่าสุด ศาลล้มละลายกลางได้มีคำสั่ง ตามคดีหมายเลขดำที่ ฟ.27/2560 ลงวันที่ 29 สิงหาคม พ.ศ.2560 ให้เพิกถอนคำสั่งคุ้มครองชั่วคราวของศาลทรัพย์สินทางปัญญาและการค้าระหว่างประเทศกลางที่อายัดเงินฝากของบริษัท ในบัญชีของสถาบันการเงินแห่งหนึ่ง และหรือบัญชีอื่นในคดีหมายเลขดำที่ กค 129/2560 และที่ กค 131/2560 แล้ว
นอกจากนี้ การที่บริษัทได้ร้องขอฟื้นฟูกิจการย่อมมีผลทางกฎหมายให้บริษัทอยู่ในสภาวะพักการชำระหนี้ แต่เพื่อประโยชน์ต่อการฟื้นฟูกิจการและการดำเนินกิจการของบริษัท ศาลล้มละลายกลางได้อนุญาตให้บริษัทสามารถชำระค่าใช้จ่ายที่จำเป็นหลังจากยื่นคำร้องขอฟื้นฟูกิจการเพื่อให้การดำเนินการค้าตามปกติของบริษัทสามารถดำเนินต่อไปได้ในระหว่างการพิจารณาคดีขอฟื้นฟูกิจการ